ครม.ลักไก่งบโครงการน้ำท่วม 3 แสนล้าน
หลังจากที่หลายประเทศในยุโรปและสหรัฐ ต้องเผชิญกับวิกฤตเศรษฐกิจ กลุ่มธุรกิจเครือเจริญโภคภัณฑ์ หรือซีพีของไทย แสดงความสนใจที่จะเข้าซื้อกิจการคาร์ฟูร์ ยักษ์ค้าปลีกฝรั่งเศสในยุโรป
8 ก.ค. 2555

หลังจากที่หลายประเทศในยุโรปและสหรัฐ ต้องเผชิญกับวิกฤตเศรษฐกิจ กลุ่มธุรกิจเครือเจริญโภคภัณฑ์ หรือซีพีของไทย แสดงความสนใจที่จะเข้าซื้อกิจการคาร์ฟูร์ ยักษ์ค้าปลีกฝรั่งเศสในยุโรป 
ธนินท์ เจียรวนนท์ ประธานกรรมการและประธานคณะผู้บริหารเครือเจริญโภคภัณฑ์ หรือซีพี กล่าวว่า เตรียมเข้าซื้อกิจการค้าปลีกสัญชาติฝรั่งเศส คาร์ฟูร์ในยุโรป เพื่อต่อยอดธุรกิจอาหารและเกษตรครบวงจร
ทั้งนี้ จะศึกษาอย่างจริงจังในปีนี้และเริ่มดำเนินการปีหน้า และจะศึกษาการซื้อกิจการในธุรกิจอื่นๆ ทั้งในยุโรปและสหรัฐเพื่อต่อยอดการดำเนินธุรกิจของซีพีในอนาคต 
สำหรับวิกฤตเศรษฐกิจในยุโรปและสหรัฐทำให้กิจการเหล่านี้มีมูลค่าลดลง อย่างกรณีของคาร์ฟูร์นั้น มูลค่ากิจการลดลงจากหลายหมื่นล้านเหรียญสหรัฐ เหลือประมาณ 1 หมื่นล้านเหรียญสหรัฐเท่านั้น นอกจากนี้ธุรกิจการเกษตรครบวงจรอันดับ 1 ของโลก อย่างสมิธ ฟิลด์ ในสหรัฐ ก็มีมูลค่าลดลงเช่นเดียวกัน ขณะที่ซีพีมีนโยบายต้องการซื้อบริษัทที่มีเครือข่ายทั้งในยุโรปและสหรัฐไว้ เพื่อเป็นช่องทางกระจายสินค้าของเครือ
“ขณะนี้วิกฤตเศรษฐกิจในยุโรปยังไม่นิ่ง คาดว่าจะดิ่งลงกว่าที่เป็นอยู่ในขณะนี้ เพราะปีนี้ซีพีจะศึกษาธุรกิจต่างๆ ให้ละเอียดก่อนการตัดสินใจเข้าซื้อกิจการอย่างจริงจังในปีหน้า เพราะสิ่งสำคัญที่สุดคือข้อมูล รู้เขา รู้เรา จะทำให้ประสบความสำเร็จ ซึ่งข้อมูลบางอย่างรัฐบาลต้องสนับสนุนภาคเอกชน” ธนินท์ กล่าว
พาณิชย์เล็งเลิกคุมจานด่วน
หลังคณะอนุกรรมการกำกับดูแลราคาอาหารปรุงสำเร็จ สรุปมาตรการกำหนดราคาแนะนำอาหารจานด่วน 7 เมนูยอดนิยม ราคาไม่เกิน 3035 บาท/จาน ตั้งแต่วันที่ 13 มิ.ย.ที่ผ่านมา จนถึงขนาดนี้ยังไม่มีความคืบหน้าแต่อย่างใด ล่าสุด ยรรยง พวงราช ปลัดกระทรวงพาณิชย์ ออกมาชี้แจงว่า แนวโน้มราคาจานด่วนเริ่มปรับราคาลดลงทั้งราคาจำหน่ายในท้องตลาด ศูนย์อาหารภายในห้างค้าปลีก และอาคารสำนักงานทั่วไป รวมทั้งศูนย์อาหารในหน่วยงานราชการ เพราะหลังจากที่กระทรวงพาณิชย์ได้เข้ามาดูแล โดยเฉพาะการเตรียมประกาศราคาแนะนำอาหารจานด่วน รวมทั้งการเข้าไปดูแลภาวะต้นทุนวัตถุดิบในการประกอบอาหาร ทั้งส่วนของเนื้อสัตว์ ผักสด และวัตถุประกอบอาหาร ทำให้ราคาอาหารส่วนใหญ่ปรับตัวลดลงมาอยู่ในระดับที่ประชาชนยอมรับได้
ทั้งนี้ จึงไม่มีความจำเป็นต้องเร่งรีบประกาศราคาแนะนำอาหารจานด่วน ที่คณะอนุกรรมการกำกับดูแลราคาอาหารปรุงสำเร็จจัดทำมา เพราะต้องการทำการสร้างความเข้าใจในสังคม หลังจากที่มีนักวิชาการและหลายฝ่ายออกมาระบุว่า การคุมอาหารจานด่วนกระทรวงพาณิชย์เป็นนโยบายที่ล้มเหลว เพราะเข้าใจว่ากระทรวงฯ จะคุมราคาอาหารตามหาบเร่ แผงลอย ซึ่งความจริงแล้วการกำหนดราคาไม่ได้ยุ่งเกี่ยวกับผู้ค้ารายย่อย แต่ต้องการคุมเฉพาะพื้นที่มีปัญหาและศูนย์อาหารในห้าง และร้านอาหารบางประเภทเท่านั้น
อย่างไรก็ตาม จะนำข้อมูลทั้งหมดนี้รายงานให้ บุญทรง เตริยาภิรมย์ รมว.พาณิชย์ และกิตติรัตน์ ณ ระนอง รองนายกรัฐมนตรีและ รมว.คลัง รับทราบสถานการณ์ขณะนี้ หลังจากนั้นจะเสนอคณะรัฐมนตรี (ครม.) ว่าจะดำเนินการอย่างไรต่อไป หลังจากที่ราคาอาหารตลาดทั่วไปปรับตัวลดลงแล้ว ส่วนหากราคาอาหารจานด่วนในอนาคตมีแนวโน้มปรับขึ้นราคามาอีก ก็พร้อมนำมาตรการควบคุมราคามาใช้ทันทีเช่นกัน 
โวยร้านถูกใจอืด
ปัญหาความล่าช้าของร้านถูกใจ ซึ่งเป็นหนึ่งในโครงการโชห่วยช่วยชาติ ที่กระทรวงพาณิชย์หวังเป็นเครื่องมือแก้ไขปัญหาค่าครองชีพให้กับประชาชนยังมีให้เห็นอยู่ตลอด ล่าสุดบรรดาผู้ประกอบการร้านค้าจำนวนหนึ่งที่เข้าร่วมโครงการร้านถูกใจ ได้ร้องเรียนมายังกระทรวงพาณิชย์ว่า ขณะนี้ยังไม่สามารถจำหน่ายสินค้าภายในโครงการร้านถูกใจได้ ซึ่งบางรายได้รับการอนุมัติเข้าร่วมตั้งแต่ 23 สัปดาห์ ไปจนถึงเดือนกว่า ก็ยังไม่มีการส่งสินค้ามาวางจำหน่าย มีเพียงป้ายร้านถูกใจที่ชั้นวางสินค้าที่ภาครัฐจัดส่งมาให้เท่านั้น ทำให้มีแต่ชั้นวางโล่งๆ ไม่สามารถดึงดูดลูกค้าให้เข้ามาซื้อสินค้าได้ 
นอกจากนี้ ผู้ประกอบการที่เข้าร่วมโครงการร้านถูกใจบางส่วน ยังได้มีการร้องเรียนไปยังพรรคประชาธิปัตย์ เพื่อขอให้มีการตรวจสอบการใช้งบประมาณในโครงการนี้ เพราะได้รับเงินงบประมาณสูงถึง 1,320 ล้านบาท ตั้งแต่เดือน มี.ค. 2555 แต่จนถึงขณะนี้ยังมีปัญหามากมาย และไม่เป็นไปตามที่ได้โฆษณาเอาไว้ โดยเฉพาะการตัดงบประมาณไปให้กับไปรษณีย์สูงถึง 500 ล้านบาท เพื่อจัดทำระบบโลจิสติกส์ แต่จนถึงขณะนี้ยังมีปัญหาส่งสินค้าไม่ได้ 
อย่างไรก็ตาม ผู้ประกอบการร้านค้าได้พยายามสอบถามไปยังกรมการค้าภายใน ซึ่งเป็นผู้ดำเนินโครงการ ได้คำตอบว่า กำลังแก้ไขปัญหาเรื่องโลจิสติกส์กับไปรษณีย์อยู่ ซึ่งผู้ประกอบการได้ตั้งข้อสังเกตว่าการแก้ไขระบบขนส่งใช้ระยะเวลานานเกินไป หากเป็นเช่นนี้ต่อไป ผู้ประกอบการอาจขอถอนตัวจากโครงการร้านถูกใจ เพราะจะได้นำสินค้าชนิดที่ไม่ได้อยู่ในโครงการมาจำหน่ายแทน เนื่องจากสามารถไปหาซื้อสินค้าจากร้านค้าส่ง หรือห้างค้าปลีกมาจำหน่ายได้ 
ขณะที่กระทรวงพาณิชย์ บุญทรง เตริยาภิรมย์ รมว.พาณิชย์ กำลังเร่งแก้ปัญหาให้กับร้านถูกใจ โดยสั่งให้กรมการค้าภายในไปเร่งแก้ไขเรื่องระบบโลจิสติกส์กับทางไปรษณีย์ไทย รวมทั้งยืนยันโครงการจะเดินทางต่อไป และในวันที่ 16 ก.ค.นี้ จะเชิญนายกรัฐมนตรีมาร่วมเป็นประธานปฐมนิเทศให้กับร้านค้าที่เข้าร่วมร้านถูกใจ เพื่อชี้แจงแนวทางการดำเนินงาน